Benvolgudes famílies,

Esperem que hagueu fet una pausa estival tan bona com han permès les circumstàncies. Avui us escrivim per donar-vos informacions actualitzades i que puguem començar el curs situats.

A finals d’agost, el Departament d’Ensenyament va establir instruccions per implementar mesures de prevenció de contagi que han afectat organitzativament el nostre projecte educatiu.

* **Els grups hauran de ser estancs**. Aquesta estanqueïtat té per objectiu disminuir la mobilitat i el contacte entre persones i afavorir la traçabilitat. La conseqüència pedagògica d’això és l’**eliminació de l’optativitat**, que era una de les senyes d’identitat del nostre projecte pedagògic. Aquest curs, l’alumnat no podrà escollir optatives ja que cada optativa haurà d'anar lligada a un grup-classe. També desapareixen les optatives internivell en què es barrejaven alumnes de primer i de segon i que facilitava l’adaptació de l’alumnat novell al centre.
* **Reducció de ràtios a 20 alumnes**. La conseqüència organitzativa és que a primer de l’ESO es faran quatre grups i a segon, tercer i quart de la ESO es faran tres grups.
* Per tal d’evitar la màxima concentració d’alumnat a l’hora del pati, **se suprimeix el segon pati i es desdobla el primer pati**: el pati de l’alumnat de primer, quart i batxillerat serà de 10:45 a 11:15 i el de l’alumnat de segon i tercer serà de 11:15 a 11:45. **S’entrarà al centre a les 8:00 i se sortirà a les 14:30**. Us especificarem properament com s’organitzaran les entrades i sortides del centre que seran esglaonades.

Inici de curs

El **dilluns 14 de setembre comença l’horari lectiu** a l’ESO i al batxillerat. El dilluns 14 es faran les **presentacions dels grups** amb l’horari següent.

* **10:00 a 11:00** Bat 1 i Bat 2.
* **10:30 a 11:30** 4t ESO
* **11:00 a 12:00**: 2n ESO
* **11:30 a 12:30**: 3r ESO
* **12:00 a 13:00**: 1r ESO

En arribar, espereu a l’espai obert que hi ha a l’entrada del centre, sempre mantenint distàncies i amb mascareta. **Una persona us indicarà a quina aula heu d’anar i a quin grup pertanyeu si és el cas**. Els diferents grups entraran esglaonadament en hores diferents. Les entrades al centre seran per l’entrada a l’edifici, les sortides seran per l’accés al carrer des del pati gran de manera que no es trobin el grups. Preguem màxima puntualitat.

Durant aquesta hora es donarà la benvinguda per part de l’equip directiu i els tutors. També es comunicarà la distribució dels grups, els horaris i les mesures sanitàries que hauran de seguir. **L’ús de mascareta és obligatori en tot el recinte.**

**El dimarts 15 de setembre** començaran les classes de batxillerat i ESO en horari ordinari.

Comunicació amb les famílies

Tenim una **pàgina web**: **institutmontjuic.cat**

També disposem d’un **instagram acadèmic**: **institut.montjuic**. Recomanem que ens seguiu perquè és una bona manera de veure el funcionament intern del centre.

També tenim un **twitter**, per comunicacions més oficials: **@ins\_montjuic**

Per les famílies que encara no s’han instal·lat **Dinantia**, recordem que és molt important tenir l’aplicació instal·lada perquè és el canal directe de comunicació del centre i dels tutors/es amb les famílies. També és el mitjà que fem servir per comunicar/justificar les absències de l’alumnat. La descàrrega és gratuïta i **s’entra amb el número del mòbil** que vau donar al centre al formalitzar la matrícula o amb **el correu electrònic**. Si teniu problemes per accedir podeu trucar al centre i contactar directament amb el Cap d’Estudis.

Llibres de text

El llistat de llibres de text està penjat des del mes de juliol a la pàgina web del centre. Es poden comprar per **iddink** o directament a les llibreries (la informació de la compra de llibres per iddink també està a la nostra pàgina web). L’entrega de llibres per l’empresa idddink **es farà a domicili**. Per comprar amb iddink és obligatori ser soci de l’AMPA i el pagament es fa al comprar els llibres.

Dies de lliure disposició

A falta de ser aprovats pel Consell Escolar, els dies festius de lliure disposició seran:

* 7 de desembre de 2020
* 15 de febrer de 2021
* 21 de maig de 2021

Mesures sanitàries

Us adjuntem per Dinantia la carta de la consellera de Salut i del conseller d'Educació de les **mesures extraordinàries de Salut per evitar els brots de la covid-19 a les escoles** i també l'annex "**Altres recomanacions i procediment d'actuació**".